32010D0791
L 336/55
SLUŽBENI LIST EUROPSKE UNIJE
ODLUKA KOMISIJE
od 20. prosinca 2010.
o popisu proizvoda iz drugog podstavka odjeljka III. točke 1. Priloga XII. Uredbi Vijeća (EZ) br. 1234/2007
(preinaka)
(priopćena pod brojem dokumenta C(2010) 8434)
(2010/791/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno točku (b) podtočku i. njezinog članka 121., u vezi s njezinim člankom 4.,
budući da:
(1)
Odluka Komisije 88/566/EEZ od 28. listopada 1988. o popisu proizvoda iz drugog podstavka članka 3. stavka 1. Uredbe Vijeća (EEZ) br. 1898/87 (2) znatno je izmijenjena (3). Budući da je potrebno provesti daljnje izmjene, radi jasnoće bi je trebalo preinačiti.
(2)
Uredbom (EZ) br. 1234/2007 utvrđeno je načelo da se nazivi mlijeka i mliječnih proizvoda ne smiju koristiti za druge proizvode osim onih opisanih u točki II. Priloga XII toj Uredbi. Kao izuzeće, to se načelo ne primjenjuje na naziv proizvoda čija je stvarna narav poznata zbog tradicionalne upotrebe i/ili kad se nazivi jasno koriste za opis karakteristične kakvoće proizvoda.
(3)
Države članice moraju Komisiji dostaviti okvirne popise proizvoda za koje one smatraju da ispunjavaju, na njihovom državnom području, kriterije za gore navedena izuzeća. Popis takvih proizvoda sastavlja se na temelju okvirnih popisa koje su države članice već dostavile. Taj popis treba sadržavati nazive određenih proizvoda prema njihovoj tradicionalnoj upotrebi na različitim jezicima Unije kako bi se ti nazivi koristili u svim državama članicama ako su u skladu s odredbama Direktive 2000/13/EZ Europskog parlamenta i Vijeća od 20. ožujka 2000. o usklađivanju zakonodavstava država članica o označivanju, prezentiranju i oglašavanju hrane (4).
(4)
Taj se popis može upotpunjavati u skladu s člankom 121. točkom (b) podtočkom i. Uredbe (EZ) br. 1234/2007.
(5)
Nakon pristupanja Europskoj uniji 2004. i 2007., određene nove države članice predočile su popise proizvoda za koje one smatraju da ispunjavaju, na njihovom državnom području, kriterije gore navedenog izuzeća. Popis u Prilogu I. ovoj Odluci stoga treba upotpuniti uvrštavanjem na odgovarajućim jezicima naziva proizvoda iz novih država članica za koje se može koristiti to izuzeće.
(6)
Mjere predviđene ovom Odlukom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU ODLUKU:
Članak 1.
Proizvodi koji na teritoriju Unije odgovaraju proizvodima iz drugog podstavka odjeljka III. točke 1. Priloga XII. Uredbi (EZ) br. 1234/2007 navedeni su u Prilogu I. ovoj Odluci.
Članak 2.
Odluka 88/566/EEZ stavlja se izvan snage.
Upućivanja na Odluku stavljenu izvan snage smatraju se upućivanjima na ovu Odluku i čitaju se u skladu s korelacijskom tablicom u Prilogu III.
Članak 3.
Ova je Odluka upućena državama članicama.
Sastavljeno u Bruxellesu 20. prosinca 2010.